Hockey-Thoresen: - Foreldregenerasjonen syr så mange puter under armene på barna
Norges Fotballforbunds forslag om å innføre en såkalt «firemålsregel» i barnefotballen får ikke støtte av trenere i andre idretter. Stavanger Oilers-trener Petter Thoresen og Larvik HK-trener Ole Gustav Gjekstad synes ikke det er noen god idé å la et lag sette innpå en ekstra spiller om de ligger under med fire mål.Thoresen, som er far til ishockey-spillerne Patrick og Steffen Thoresen, mener de voksne lager for mange regler for barna. - Foreldregenerasjonen syr så mange puter under armene på barna og tar så mange valg for dem. Barna klarer seg. Lær dem heller høflighet og god folkeskikk istedenfor å nekte dem å bli gode, sier Thoresen til VG Nett. - De voksne lager ofte regler som passer for dem, og ikke barn, sier Thoresen som heller ikke er fornøyd med alle reglene i barneishockeyen. - Også i ishockey finnes det altfor mange regler som er helt bak mål. Jeg skjønner at det er kjedelig for det laget som taper, men da får heller treneren legge inn én ekstra treningsøkt i uka. Ingebrigt Steen Jensen sa til Dagsrevyen at noe av det første barn lærer er at «to mot én er feigt», og barnesykolog Tore Aune tror barn vil ha vanskelig for å akseptere «firemålsregelen». Også Thoresen tror at barna vil se på regelen som urettferdig. - Urettferdighet vet barn alt om. Med denne regelen kommer vi til å høre replikker som «vi vant ikke mer fordi det andre laget hadde én mer på banen».Gjekstad har heller ikke mer positivt å si om det nye regelforslaget, enn at det er en god tanke. NFF sier poenget med regelen er å få jevnere kamper, men Larvik-treneren mener barna kan regulere ujevnhetene selv. - Det er først når de voksne sier at å tape med fire mål eller mer er feil, at barna reagerer, sier håndballtreneren til VG Nett. Gjekstad har selv en datter på åtte år som spiller håndball, og ser ikke for seg at det trengs en lignende regel i barnehåndballen. - Datteren min er veldig opptatt av seier og tap, og mål teller. Men samtidig er hun flink til å takle resultatet uansett hvordan det blir, sier Gjekstad som er tilhenger av den naturlige konkurransen. - Samtidig kan det alltid være fornuftig å se på mulige løsninger, avslutter han.
Hverken ishockeytrener Petter Thoresen (51) eller håndballtrener Ole Gustav Gjekstad (44) ønsker «firemålsregelen» velkommen til sine idretter.